De rendszerint szigorú protokoll mellett.

Több edzőterem is újra megnyílik a vidéki nagyvárosokban, a koronavírus-járvány miatt korlátozásokkal és folyamatos fertőtlenítés mellett – írja az MTI.

Debrecenben a legtöbb fitnesz- és edzőterem március közepe óta zárva tart, de néhány helyen jelenleg is fogadják a vendégeket. A legtöbben májusra tervezik az újranyitást, ha a járványhelyzet azt lehetővé teszi. Van olyan klub, amelyik egyáltalán nem zárt be, bár a járványhelyzetre tekintettel a 2200 négyzetméteres fitneszteremben egyidejűleg csak húszan sportolhatnak. A napokban kinyitott egy másik edzőterem is, ahol ugyancsak húszan tartózkodhatnak egy időben. Itt a fertőtlenítőszer mellett gumikesztyűket és mosható védőmaszkokat is biztosítanak a vendégeknek – jelezte az üzemeltető. A debreceni Malomparkban lévő, március 17-e óta zárva tartó fitnesz- és konditerem jövő hétfőtől ismét fogadja a sportolni vágyókat

Az egyik gyulai, az úgynevezett paradicsomi városrészben lévő fitneszterem április 27-én, egy hónapos kényszerszünet után újra megnyílik, de mint közösségi oldalukon írják, csak korlátozott létszámban

Békéscsabán az egyik forgalmas úton lévő, belvárosi fitneszterem egyáltalán nem zárt be, mint írják, a kormányrendelet alapján az egyéni szabadidős sporttevékenység folytatható. Ám kötelezővé teszik, hogy az ott edzők használjanak váltóruhát és -cipőt, valamint edzőkesztyűt, belépéskor mossanak kezet és tartsanak egymástól legalább másfél méter távolságot – az öltözőkben is.

Szegeden két fitneszterem is újranyitott, csaknem egy hónapos kényszerszünet után. Az üzemeltetők közösségi oldalukon leírták, hogy a termeket nyitás előtt fertőtlenítették, s ezt rendszeresen ismételni fogják.

Mosonmagyaróváron egy fitneszterem nyitott újra

Nagykanizsán az elmúlt napokban két edző- és fitneszterem is újból megnyitott többhetes zárvatartás után. Közösségi oldalán az egyik esetében a látogatókra bízzák, hogy ismerjék az egészségügyi előírásokat, a másik ugyanakkor csökkentett nyitvatartási időben és maximált létszámban enged be embereket a falai közé, és folyamatosan fertőtlenítik a sporteszközöket.

Kiemelt kép: Egy férfi edz a budapesti Sun Body Fitness Stúdióban 2016. szeptember 30-án. A Magyarországon az elsők között, 1991-ben alapított edzőteremben ma is hagyományos edzőgépekkel és edzési módszerekkel dolgoznak. MTI Fotó: Balogh Zoltán